ফিজিয়োথেরাপিস্টরা নামের আগে লিখতে পারবেন না ‘ডাক্তার’! কেন?

ওয়েব ডেস্ক : ফিজিয়োথেরাপিস্টদের (Physiotherapist) নামের আগে লেখা যাবে না ‘ডাক্তার’ (Doctor) শব্দটি। একটি চিঠি পাঠিয়ে ইন্ডিয়ান মেডিক্যাল অ্যাসোসিয়েসনকে এমনটাই জানাল ডিরেক্টর জেনারেল অব হেলথ সার্ভিসেস। তাদের তরফে যুক্তি দিয়ে বলা হয়েছে, ফিজিয়োথেরাপিস্টদের নামের আগে ‘ডাক্তার’ শব্দটি লেখা থাকলে সাধারণ মানুষের কাছে তা বিভ্রান্তির সৃষ্টি করতে পারে।

গত এপ্রিলে জারি হওয়া নতুন পাঠ্যক্রমের বিরোধীতা করেছিল ইন্ডিয়ান অ্যাসোসিয়েশন অফ ফিজিক্যাল মেডিসিন অ্যান্ড রিহ্যাবিলিটেশন (IAPMR)সহ বেশ কিছু সংগঠন। কারণ সেই পাঠ্যক্রমে বলা হয়েছিল, ফিজিয়োথেরাপিস্টরা (Physiotherapists) তাদের নামের আগে ‘ডাক্তার’ (Doctor) শব্দটি লিখতে পারবেন। তবে ডিরেক্টর জেনারেল অব হেলথ সার্ভিসেস-এর দেওয়া চিঠিতে বলা হয়েছে, ফিজিয়োথেরাপিস্টরা মেডিক্যাল প্র্যাকটিশনারদের মতো ট্রেনিং পান না। সেই কারণে তাঁদের নামের আগে ‘ডাক্তার’ লেখাটি যুক্তিযুক্ত নয়। চিঠিতে আরও লেখা হয়েছে, ডাক্তারের নির্দেশেই ফিজিয়োথেরাপিস্টরা পরিষেবা দিয়ে থাকেন।

আরও খবর : ধর্ষণ মামলায় নিম্ন আদালতের ভূমিকা নিয়ে ক্ষুব্ধ সুপ্রিম কোর্ট

২০০৩, ২০২২ ও ২০২৩ সালে পাটনা, বেঙ্গালুরু ও মাদ্রাজ হাইকোর্টের তিনটি মামলার কথা উল্লেখ করা হয়েছে ওই চিঠিতে। যেখানে আদালতের রায়ের কথা উল্লেখ করে বলা হয়েছে, একমাত্র মেডিক্যাল প্র্যাকটিশনাররাই ‘ডাক্তার’ (Doctor) শব্দটি ব্যবহার করতে পারবেন। অন্য কেউ এটি ব্যবহার করলে তাঁর বিরুদ্ধে আইনি পদক্ষেপ নেওয়া হবে।

অন্যদিকে এই বিষয়ে দ্রুত পাঠ্যক্রম বদলের জন্য ডিরেক্টরেট জেনারেল অফ হেল্থ সার্ভিসেসের তরফে নির্দেশ দেওয়া হয়েছে। সঙ্গে জানানো হয়েছে, ফিজিওথেরাপিস্টদের (Physiotherapist) জন্য কোন শব্দ ব্যবহার করলে সাধারণ মানুষ বিভ্রান্ত হবে না তা দেখা হচ্ছে।